Diari Oficial de la Generalitat Valenciana


Sumari del DOGV 3652, del 24-12-1999 (1999/10040)

ORDRE de 13 de desembre de 1999, de la Conselleria de Benestar Social, per la qual es regulen i es convoquen ajudes dirigides al manteniment dels programes, serveis i centres d’atenció especialitzada a menors i prestacions econòmiques individualitzades d’acolliment familiar, per a l’any 2000.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3652

Data del DOGV
:   24-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10398


Data del document
:   13-12-1999

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * tutela
    * protecció de la infància
    * suport econòmic
    * política social

ORDRE de 13 de desembre de 1999, de la Conselleria de Benestar Social, per la qual es regulen i es convoquen ajudes dirigides al manteniment dels programes, serveis i centres d'atenció especialitzada a menors i prestacions econòmiques individualitzades d'acolliment familiar, per a l'any 2000. [1999/A10631]
  
Si la infància és un dels interessos públics més preats en les societats modernes, la seua atenció s'ha convertit en un servei públic essencial en tot estat social de dret, que implica una política activa de defensa i prevenció cada vegada més especialitzada que complete les modalitats d'assistència i reeeducació.
  
En aquest sentit la Direcció General de la Família, Menor i Adopcions de la Conselleria de Benestar Social ha assumit, des de la seua recent configuració a través del Decret 127/1999, de 17 de setembre, del Govern Valencià, aquesta funció i li escau el foment de totes les activitats i serveis en matèria d'infància, així com la gestió de les subvencions i concerts en la matèria.
  
La Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'Àmbit de la Comunitat Valenciana, i la Llei 7/1994, de 5 de desembre, de la Generalitat Valenciana, de la Infància, tracten de garantir en el sector de la infància el desenvolupament d'actuacions tendents a la protecció i promoció del benestar dels menors i de les menors.
  
Per la seua banda, la Llei 1/1996, de 15 de gener, de Protecció Jurídica del Menor, de modificació parcial del codi Civil i de la Llei d'Enjudiciament Civil, encomana a les administracions públiques competents en matèria de protecció de menors, l'adopció de mesures preventives i protectores que garantisquen la seua assistència moral i material.
  
Per a l'assoliment d'aquests objectius, es fa convenient que, dins de l'àmbit local i pròxim al xiquet, a la xiqueta i a la seua família, i a través de professionals específics i especialitzats en l'àrea de la infància i joventut, es desenvolupen aquells programes i serveis que tinguen com a finalitat potenciar el ple desenvolupament de les seues capacitats físiques, psíquiques i socials, i afavorir, sempre prevalent-hi el suprem interés d'ells i d'elles, el seu no-desarrelament del medi familiar i local, així com la seua autonomia i inserció personal, familiar, social i laboral, especialment en aquells casos en què els entorns sociofamiliars i comunitaris tinguen un alt risc social.
  
Cada vegada es fa més evident la necessitat de programes i equips de contingut tècnic i professional especialitzat que arbitren alternatives a les situacions de desprotecció social, inadaptació de jóvens i conflictes familiars.
  
Per això, i a través d'aquesta ordre es realitza una convocatòria tendent a sufragar els programes i serveis d'atenció especialitzada a menors, d'acolliment familiar de menors, d'atenció a menors amb mesures judicials al medi obert, així com el manteniment de centres de dia i centres residencials que acullen menors garantint una assistència integral i educativa.
  
Per un altre costat, aquesta convocatòria regula també, les ajudes econòmiques individualitzades d'acolliment familiar, dirigides a persones o nuclis familiars als quals se'ls ha conferit la guarda d'un menor a través de la figura d'acolliment familiar. les corporacions locals poden actuar com a entitats col·laboradores de la Conselleria de Benestar Social en la gestió d'aquestes prestacions, d'acord amb allò que s'ha disposat en l'article 47.4.a del Text Refós de la Llei d'Hisenda Pública de la Generalitat Valenciana.
  
En virtut d'això i fent ús de les facultats que em confereix l'article 47.11 del Text Refós de la Llei d'Hisenda Pública de la Generalitat Valenciana i el Decret 127/1999, de 17 de setembre, del Govern Valencià, pel qual s'aprova el Reglament Orgànic i Funcional de la Conselleria Benestar Social (DOGV núm. 3.586, de 20 de setembre de 1999),
  
ORDENE
  
Títol I
  
Ajudes i subvencions
  
Article 1. Objecte
  
1. És objecte d'aquesta ordre, regular i convocar ajudes i subvencions en matèria de serveis d'atenció a menors dirigides a sufragar el manteniment de les següents prestacions:
  
a) Programes i serveis d'atenció especialitzada a menors (capítol I).
  
b) Programes i serveis d'acolliment familiar (capítol II).
  
c) Programes i serveis d'atenció a menors amb mesures judicials al medi obert (capítol III).
  
d) Centres d'atenció de menors (capítol IV).
  
e) Prestacions econòmiques individualitzades d'acolliment familiar (capítol V).
  
2. Així mateix, es convoquen mitjançant la present ordre ajudes per a la gestió per les corporacions locals de les prestacions econòmiques individualitzades d'acolliment familiar (capítol V).
  
Capítol I
  
Programes i serveis d'atenció especialitzada a menors
  
Article 2. Àmbit
  
Es convoquen ajudes per al desenvolupament dels distints programes i serveis de caràcter especialitzat d'orientació, convivència, cooperació i inserció social de menors en situació de risc, desemparament o inadaptació social, que contribuïsquen mitjançant actuacions preventives, assistencials i rehabilitadores a l'atenció integral del menor i la menor, a evitar el seu desarrelament, a potenciar el ple desenvolupament de les seues capacitats físiques, psíquiques i socials, i a afavorir la seua autonomia i inserció personal, familiar, social i laboral.
  
Igualment podran ser objecte d'aquestes ajudes aquells programes de formació i estudi que contribuïsquen a l'establiment d'indicadors, protocols i serveis d'atenció a situacions de prevenció i protecció de menors.
  
Article 3. Objecte
  
Les ajudes destinades al desenvolupament d'aquests programes i serveis seran:
  
1. Ajudes per al pagament dels salaris i Seguretat Social dels professionals que, depenent directament de l'entitat sol·licitant, intervenen en els distints programes i serveis inclosos en l'àmbit del present capítol.
  
2. Ajudes per al manteniment i desenvolupament de les accions que impliquen els programes i serveis inclosos en el punt anterior.
  
Article 4. Sol·licitants
  
Podran sol·licitar les ajudes regulades en aquest capítol les entitats privades sense ànim de lucre que estiguen inscrites en el Registre d'entitats, centres i serveis de la Conselleria de Benestar Social.
  
Article 5. Prioritats
  
Tindran caràcter prioritari per a la concessió de les ajudes regulades en aquest capítol els següents programes i serveis:
  
a) Els programes i serveis subvencionats en l'exercici anterior en els quals siga convenient la seua continuïtat per raons d'interés social.
  
b) Els programes i serveis que impulsen accions integrades d'atenció a menors en situació de risc i desemparament.
  
c) Els programes d'orientació, prevenció i rehabilitació dirigits a menors en edat laboral, en situació de risc, desemparament i inadaptació social, amb l'objecte d'aconseguir la seua autonomia personal i la seua inserció social i laboral.
  
d) Els programes d'integració dirigits a menors estrangers en situació de desemparament i inadaptació.
  
Capítol II
  
Programes i serveis d'acolliment familiar
  
Article 6. Àmbit
  
Es convoquen ajudes per al desenvolupament del programa o servei d'acolliment familiar, simple i permanent, de menors en situació de guarda i/o tutela, que contribuïsquen al no-desarrelament del xiquet, la xiqueta o adolescent del seu medi familiar i local, i a la seua integració familiar.
  
Article 7. Objecte
  
Les ajudes destinades al desenvolupament d'aquests programes i serveis seran:
  
1. Ajudes per al pagament dels salaris i Seguretat Social dels professionals que, depenent directament de l'entitat sol·licitant, intervenen en el programa o servei d'acolliment familiar.
  
2. Ajudes per al manteniment i desenvolupament de les accions de difusió del recurs d'acolliment familiar, captació de famílies, formació i selecció d'aquestes, i seguiment dels acolliments familiars simples i permanents degudament formalitzats.
  
Article 8. Sol·licitants
  
Podran sol·licitar les ajudes regulades en aquest capítol les entitats locals, les entitats de dret públic amb personalitat jurídica pròpia dependents d'aquestes i sempre que hagen sigut creades per a intervenir al camp de l'acció social i que no tinguen caràcter mercantil o industrial, i les entitats privades sense ànim de lucre d'acolliment familiar que estiguen inscrites en el Registre d'Entitats, Centres i Serveis de la Conselleria de Benestar Social.
  
Article 9. Prioritats
  
Tindran caràcter prioritari per a la concessió de les ajudes regulades en aquest capítol els programes i serveis subvencionats en l'exercici anterior en què siga convenient la seua continuïtat per raons d'interés social.
  
Capítol III
  
Programes i serveis d'atenció a menors amb mesures
  
judicials al medi obert
  
Article 10. Àmbit
  
Es convoquen ajudes per al desenvolupament del programa o servei d'intervenció i reinserció social amb menors subjectes a mesura judicial al medi obert, en els termes establits en el capítol V del títol II de la Llei 7/1994, de 5 de desembre, de la Generalitat Valenciana, de la Infància.
  
Article 11. Objecte
  
Les ajudes destinades al desenvolupament d'aquests programes i serveis seran:
  
1. Ajudes per al pagament dels salaris i Seguretat Social dels professionals que, depenent directament de l'entitat sol·licitant, intervenen en l'execució de les mesures judicials de medi obert dictades pels jutjats de menors.
  
2. Ajudes per al manteniment i desenvolupament de les activitats necessàries i inherents per al compliment de les mesures judicials sobre menors infractors.
  
Article 12. Sol·licitants
  
Podran sol·licitar les ajudes regulades en aquest capítol, les entitats locals, les entitats de dret públic amb personalitat jurídica pròpia dependents d'aquestes i sempre que hagen sigut creades per a intervenir al camp de l'acció social i que no tinguen caràcter mercantil o industrial, i les entitats privades sense ànim de lucre que estiguen inscrites en el Registre d'entitats, centres i serveis de la Conselleria de Benestar Social.
  
Article 13. Prioritats
  
Tindran caràcter prioritari per a la concessió de les ajudes regulades en aquest capítol els programes i serveis subvencionats en l'exercici anterior en què siga convenient la seua continuïtat per raons d'interés social.
  
Capítol IV
  
Centres d'atenció a menors
  
Article 14. Àmbit
  
Es convoquen ajudes per al manteniment de centres de dia i centres residencials d'atenció a menors que estiguen privats d'un ambient familiar idoni, que es troben en situació de risc, guarda i/o tutela, a fi de garantir una assistència integral i educativa.
  
Article 15. Objecte
  
Les ajudes destinades a centres d'atenció a menors seran:
  
1. Ajudes per al pagament dels salaris i Seguretat Social dels professionals que, depenent directament de l'entitat sol·licitant, realitzen funcions al centre.
  
2. Ajudes per a despeses generals de manteniment del centre: despeses de funcionament i despeses del menor i de la menor.
  
Article 16. Sol·licitants
  
Podran sol·licitar les ajudes regulades en aquest capítol, els titulars o representants legals dels centres d'atenció a menors autoritzats de conformitat amb el capítol II, del títol IV de la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en a l'àmbit de la Comunitat Valenciana, i en el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana, i l'Ordre de desenvolupament de 9 d'abril de 1990, de la Conselleria de Treball i Seguretat Social, que continua en vigor en tot allò que no contradiga la citada llei.
  
No obstant això, si els centres d'atenció a menors presentaren deficiències que afecten la seguretat dels usuaris, això constituirà condició resolutòria de la subvenció atorgada.
  
Article 17. Prioritats
  
Tindran caràcter prioritari per a la concessió de les ajudes regulades en aquest capítol, els centres subvencionats en l'exercici anterior.
  
Capítol V
  
Prestacions econòmiques individualitzades d'acolliment familiar
  
Article 18. Àmbit
  
1. Es convoquen ajudes econòmiques dirigides a persones o nuclis familiars als qui se'ls ha conferit, amb caràcter previ, per resolució administrativa dels serveis territorials de la Conselleria de Benestar Social, o per resolució judicial, la guarda d'un menor, mitjançant un acolliment familiar simple o permanent.
  
2. Així mateix, s'equiparen a allò que s'ha disposat en els paràgrafs anteriors, els casos d'estades temporals de menors en família, en situació de guarda i/o tutela, en els quals hi haja autorització del centre i/o resolució administrativa dels serveis territorials de la Conselleria de Benestar Social.
  
Article 19. Col·laboració de les corporacions locals
  
1. Les corporacions locals actuaran com a entitats col·laboradores de la Conselleria de Benestar Social, en la gestió d'aquestes ajudes, d'acord amb allò que s'ha disposat en l'article 47.4.a del Text Refós de la Llei d'Hisenda Pública de la Generalitat Valenciana.
  
2. Abans es transferiran a les corporacions locals, a sol·licitud prèvia d'aquestes, a l'empara de la present convocatòria d'acord amb el model de sol·licitud recollit en l'annex I, els fons amb què hagen de sufragar als beneficiaris aquestes ajudes.
  
3. A aquest efecte, les corporacions locals estaran obligades a:
  
a) Entregar als beneficiaris els fons rebuts d'acord amb els criteris establits en la present convocatòria.
  
b) Verificar el compliment i l'efectivitat de les condicions o requisits determinants per al seu atorgament.
  
c) Justificar davant de la direcció territorial de Benestar Social corresponent, l'aplicació dels fons percebuts i, si és procedent, entregar la justificació presentada pels beneficiaris.
  
d) Sotmetre's a les actuacions de comprovació que respecte de la gestió dels dits fons realitze la direcció territorial de Benestar Social corresponent o la Direcció General de la Família, Menor i Adopcions, així com respecte a les actuacions de control financer que realitze la Intervenció de la Generalitat Valenciana i als procediments fiscalitzadors de la Sindicatura de Comptes.
  
Article 20. Objecte
  
Les ajudes destinades per aquest concepte atendran les següents despeses:
  
1. Despeses de manutenció de caràcter periòdic, derivats de l'obligació d'atendre, alimentar i educar el menor o la menor pel temps determinat que dure l'acolliment.
  
2. Despeses extraordinàries de caràcter puntual, per a l'atenció de necessitats excepcionals derivades de l'atenció i atenció del menor o de la menor durant el temps determinat que dure l'acolliment.
  
Article 21. Sol·licitants
  
1. Podran sol·licitar les ajudes regulades en aquest capítol, la persona o persones físiques que reben el menor o la menor i que disposen prèviament de la corresponent resolució administrativa d'acolliment familiar simple o permanent, dictada per la direcció territorial de la Conselleria de Benestar Social, sense perjuí d'allò que s'ha disposat en l'apartat 2, de l'article 18, de la present ordre.
  
2. Excepcionalment, les ajudes regulades en aquest capítol podran tramitar-se d'ofici, simultàniament a la formalització de l'acte administratiu d'acolliment familiar simple o permanent, i hi caldrà la conformitat del destinatari o destinatària de l'ajuda.
  
Capítol VI
  
Import de les ajudes
  
Article 22. Criteris generals en la determinació de la quantia
  
La quantia que s'assignarà a cada programa, servei o centre regulats en la present ordre, atendrà els següents factors:
  
1. Amb caràcter general, s'hi observaran com a criteris d'adjudicació:
  
a) El nivell d'execució i l'avaluació de cada programa, servei o centre, en l'exercici de 1999 i en altres exercicis anteriors.
  
b) El pressupost que la corporació local, si s'escau, o l'entitat sense fi de lucre, dedica a cada programa, servei o centre subvencionat per la Conselleria de Benestar Social, amb relació al pressupost general d'aquella.
  
c) La col·laboració de l'entitat amb la Generalitat Valenciana en el camp de la promoció i inserció social, amb especial referència a aquells serveis socials especialitzats orientats a l'atenció de menors, que transcendisquen l'àmbit municipal.
  
d) Les necessitats objectives del municipi o comarca, originades per la seua problemàtica social. Es consideraran com a factors correctors l'índex de pobresa, la dispersió dels nuclis urbans i els factors geogràfics que dificulten les comunicacions.
  
e) El nivell assistencial que preste el recurs, a fi d'assegurar el desenvolupament d'una sèrie de prestacions que possibiliten un treball psicosocial amb els menors i les menors i amb el seu medi natural de desenvolupament: prestacions educatives, sanitàries, escolars, activitats ocupacionals, culturals i recreatives, suport social, assistència social i treball en família.
  
2. Referit a despeses de personal, s'hi observaran com a criteris d'adjudicació:
  
a) Les retribucions salarials del personal del programa, servei o centre, en situació regular de contractació, inclosos les despeses de Seguretat Social en els seus diferents règims, atenent-hi al règim a què estiga acollit l'esmentat personal. Aquestes retribucions estaran adequades a les taules salarials que en els annexos s'estableixen.
  
b) Les despeses derivades del personal que realitza una prestació continuada de serveis professionals, encara quan aquesta no cobrisca tot el període subvencionat. En aquest cas, i a l'efecte de la seua justificació, s'haurà d'acompanyar la minuta del professional (metge, psicòleg, diplomat tècnic en infermeria, etc.), la qual haurà de reunir els requisits que exigeix la legislació vigent en la matèria.
  
c) La subvenció que s'atorgue a l'entitat per aquest concepte de personal no dependrà de la titulació de qui ocupa el lloc, sinó de la que és necessària per a ocupar aquest.
  
d) Respectant la legalitat vigent, les comissions de valoració podran proposar la concessió de quanties inferiors en aquest concepte, quan existisca causa degudament justificada.
  
e) Inicialment només s'atendrà el mateix nombre de personal subvencionat en l'exercici anterior.
  
f) Respecte a programes i serveis sol·licitats per entitats locals, se subvencionarà el 65% de les retribucions salarials que en els annexos s'estableixen i estarà la corporació local obligada a atendre el 35% restant.
  
3. Referit a despeses de manteniment, s'hi observaran com a criteris generals d'adjudicació:
  
a) En els programes o serveis es podran subvencionar aquells que siguen necessaris per a la seua realització, tals com despeses de desplaçament, activitats de difusió, formació, seguiment, etc.
  
b) En els centres es podran subvencionar aquells que siguen necessaris per al seu funcionament, distingint entre despeses generals del centre i despeses del menor o la menor, atenent al nombre de places que es concerten i subvencionen, sense excedir el mòdul màxim corresponent a la seua tipologia per aquest concepte.
  
c) Els serveis de contractació a empreses externes, distintes de l'entitat subvencionada (cuina, neteja, bugaderia i altres), així com els treballs realitzats per tercers, es podran computar com a despeses de manteniment, encara que es realitzen en el mateix local de l'entitat objecte de la subvenció.
  
d) El personal voluntari que presta els seus serveis a canvi d'una gratificació, i així conste en la sol·licitud, i només per a programes i serveis, podrà ser computat com a despesa afegida de suport al seu manteniment i haurà de presentar, en aquest cas, els rebuts justificatius de la despesa, en els quals faran constar el nom i cognoms del col·laborador, document nacional d'identitat, la seua firma i nom de l'entitat i centre, si és procedent.
  
f) Respecte a programes i serveis d'acolliment familiar que sol·liciten entitats locals, se subvencionarà el 75% de les despeses de manteniment i estarà la corporació local obligada a atendre el 25% restant.
  
Article 23. Imports per a programes i serveis
  
1. Per al càlcul de l'import corresponent a cada programa i servei, es tindran en compte les despeses de personal i les despeses generals de funcionament i de desenvolupament d'activitats del programa o servei.
  
2. Respecte a les despeses de personal, s'atendran les taules retributives del personal establides en l'annex III.
  
En els programes i serveis d'atenció a menors amb mesures judicials al medi obert, la ratio de personal serà d'un tècnic, titulat mitjà o diplomat, fins a 15 menors que atenga l'equip que execute les mesures.
  
3. Respecte a les despeses generals de funcionament i de desenvolupament d'activitats del programa o servei, es tindran en compte segons cada un d'ells, els següents conceptes:
  
a) En els programes i serveis d'atenció especialitzada a menors, s'hi atendran aquells imprescindibles per a la seua realització, en especial els derivats del funcionament del servei: despeses de manteniment del local, arrendaments, telèfon, desplaçaments (25 PTA/quilòmetre), treballs realitzats per tercers, etcètera.
  
b) En els programes i serveis d- acolliment familiar, s'hi atendran els conceptes de difusió del recurs, captació de famílies, formació de famílies i seguiment dels acolliments familiars simples i permanents formalitzats. Així com els derivats del funcionament del servei: despeses de manteniment del local, arrendaments, telèfon, desplaçaments (25 PTA/quilòmetre), treballs realitzats per tercers, etc. Aquests últims, els derivats del funcionament del servei, només, excepte l'acreditació de la necessitat degudament justificada, en els supòsits de sol·licituds d'entitats privades i entitats locals que actuen en un àmbit territorial superior al municipal.
  
c) En els programes i serveis d'atenció a menors amb mesures judicials al medi obert, s'hi atendran aquelles despeses derivades d'activitats annexes per al compliment de les mesures, especialment la mesura de treball en benefici de la comunitat, sempre que no s'hi tracte de recursos comunitaris o especialitzats ja subvencionats per altres conceptes o per organismes públics i privats. Així com els derivats del funcionament del servei: despeses de manteniment del local, arrendaments, telèfon, desplaçaments (25 PTA/quilòmetre), treballs realitzats per tercers, etcètera. Aquests últims, els derivats del manteniment del servei, només, excepte acreditació de la necessitat degudament justificada, en els supòsits de sol·licituds d'entitats privades i entitats locals que actuen en un àmbit territorial superior al municipal.
  
Article 24. Imports i mòduls econòmics per a centres
  
1. Per al càlcul de l'import corresponent a cada centre, s'hi tindran en compte les despeses de personal i les despeses generals del centre:
  
a) Quant a les despeses de personal, s'atendrà a les taules retributives de personal establides en l'annex V, d'acord amb la plantilla i personal efectiu del centre segons el seu temps de dedicació, retribució real i règim de Seguretat Social, i sempre dins dels límits mínim i màxim que s'exigeixen en l'annex IV per a cada tipus de centre d'acord amb el nombre de places.
  
b) Quant a les despeses generals del centre, s'estableix en l'annex VI, uns mòduls segons nombre de places, que recull les despeses de funcionament de l'establiment i d'atenció al menor. Així com un mòdul per a menors amb necessitats especials.
  
A aquests efectes, es considera menor amb necessitat especial aquell o aquella amb discapacitat psíquica (trastorns generalitzats del desenvolupament: autisme i psicosi ?), discapacitat física (amb greus limitacions en la mobilitat, alteracions del sistema immunològic ?) i/o discapacitat sensorial (amaurosi, cofosi ?).
  
2. L'import total de la subvenció serà reduït a un mòdul de cost menor/dia/plaça, a partir del resultat de la suma de les següents quantitats:
  
1) Totalitat de les despeses de personal, obtinguts conforme al punt 1.a del present article.
  
2) Producte obtingut de la multiplicació del mòdul de despeses generals pel nombre de menors atesos i pel nombre de dies a l'any de funcionament del centre.
  
Article 25. Condicions d'abonament de les places no ocupades en centres
  
Es garanteix a les entitats titulars dels centres d'atenció a menors, el dret al cobrament per a les places no ocupades d'aquelles subvencionades per aquesta administració, del 100% del mòdul econòmic que es fixe en la resolució d'atorgament de la subvenció. No obstant això, aquest dret serà només del 85% quan es complisquen, simultàniament, les següents condicions:
  
a) Que la plaça es trobe desocupada per un període d'almenys 10 dies consecutius.
  
b) Que existisquen, almenys, altres dues places desocupades en aqueix mateix període.
  
Article 26. Criteris específics per a prestacions econòmiques d'acolliment familiar
  
1. Les despeses de manutenció de caràcter periòdic derivats d'acolliments familiars simples i permanents, així com de les estades temporals de menors en família, seran retribuïts pels serveis territorials de la Conselleria de Benestar Social, d'acord amb els mòduls establits en l'annex VII de la present ordre, d'acord amb les següents regles:
  
a) L'import de la concessió de les ajudes per acolliment familiar simple o permanent amb família extensa atendrà les necessitats reals de la família, no adjudicant major quantitat que l'estrictament necessària, evitant recórrer sistemàticament al màxim del mòdul permés.
  
L'import de la concessió d'aquestes ajudes observarà els ingressos anuals de la unitat familiar i el seu nombre de membres, i degudament correlacionats segons annex VIII, resultarà un determinat percentatge que s'aplicarà al mòdul.
  
Per a aquestes ajudes, es consideren membres de la unitat familiar els qui conviuen al domicili familiar. Es consideren ingressos de la unitat familiar la totalitat dels ingressos referits a imports bruts procedents de tots els membres de la unitat familiar. S'hi comptaran tots els ingressos que provinguen de sous, de rendes, de propietats, d'interessos bancaris, incloent-hi les pensions o les ajudes de qualsevol dels membres, corresponents a institucions públiques.
  
b) L'import de la concessió de l'acolliment familiar simple o permanent amb família acollidora/educadora, podrà percebre's de manera íntegra, atenent a l'edat del menor o la menor, a les seues característiques i necessitats, i al temps de dedicació i presència de l'acollidor o acollidors.
  
c) Així mateix, l'import de la concessió en els casos d'estades temporals de menors en família, podrà percebre's integrament.
  
2. En concepte de despeses extraordinàries de caràcter puntual, per a l'atenció de necessitats excepcionals derivades de l'atenció i atenció del menor o de la menor durant el temps determinat que dure l'acolliment familiar amb família educadora, els serveis territorials de la Conselleria de Benestar Social, podran abonar, excepcionalment, dues vegades a l'any i per una quantia màxima de fins a 35.000 pessetes, equivalent a 210,35 euros, cada una d'elles, l'atenció de la dita necessitat, sempre que estiga documentalment acreditada mitjançant pressupost.
  
A aquests efectes, es consideren necessitats excepcionals aquelles derivades de tractaments mèdics, pròtesi, i aquelles imprescindibles per a l'adquisició d'útils bàsics per al desenvolupament de la vida ordinària que faciliten l'autonomia i accessibilitat del menor o de la menor amb necessitat especial.
  
3. A efectes d'aquestes ajudes, es considera menor amb necessitat especial aquell o aquella amb discapacitat psíquica (trastorns generalitzats del desenvolupament: autisme i psicosi ?), discapacitat física (amb greus limitacions en la mobilitat, alteracions del sistema immunològic ?) i/o discapacitat sensorial (amaurosi, cofosi ?).
  
Títol II
  
Procediment
  
Capítol I
  
Iniciació del procediment
  
Article 27. Iniciació
  
El procediment s'iniciarà per sol·licitud de l'entitat o persona interessada i s'ajustarà a allò que s'ha establit en la present ordre i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 28. Sol·licitud
  
1. Les sol·licituds d'ajudes de la present convocatòria es presentaran en els següents models:
  
a) En el supòsit de sol·licituds per a programes i serveis d'atenció especialitzada a menors, programes i serveis d'acolliment familiar, programes i serveis d'atenció a menors amb mesures judicials al medi obert i centres d'atenció a menors, es presentarà sol·licitud segons el model que figura en l'annex I, degudament formalitzada i subscrita per qui tinga la representació de l'entitat titular del recurs objecte de l'ajuda.
  
Haurà de presentar-se una sol·licitud distinta per cada un dels distints programes, serveis i centres d'una mateixa titularitat.
  
b) En el supòsit de sol·licituds de prestacions econòmiques individualitzades d'acolliment familiar, es presentarà sol·licitud segons el model que figura en l'annex II, tant per a despeses de manutenció de caràcter periòdic com a despeses extraordinàries, degudament formalitzada i subscrita per l'acollidor o l'acollidora. En el cas de nuclis familiars, bastarà que ho sol·licite un dels dos acollidors que conformen aqueixa unitat familiar.
  
c) En el supòsit de les corporacions locals que actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar, es presentarà sol·licitud segons el model que figura en annex I.
  
Aquesta petició podrà realitzar-se conjuntament i en el mateix document de sol·licitud, en el qual l'entitat local haja instat el programa o servei d'acolliment familiar d'acord amb allò que s'ha previst en l'apartat 1.a del present article.
  
2. Els models de sol·licitud es trobaran a disposició dels sol·licitants a les direccions territorials de la Conselleria de Benestar Social i a les oficines Prop de la Generalitat Valenciana.
  
Article 29. Documentació a presentar pels interessats
  
1. Junt amb la sol·licitud, degudament conformada, una per cada programa, servei i centre, i prestació econòmica individualitzada, s'adjuntarà la següent documentació:
  
1.1 En el supòsit de sol·licituds per a programes i serveis d'atenció especialitzada a menors, programes i serveis d'acolliment familiar, programes i serveis d'atenció a menors amb mesures judicials al medi obert i centres d'atenció a menors:
  
a) Memòria de l'exercici anterior, de cada programa, servei o centre per al qual se sol·licita subvenció, si aquests s'hagueren desenvolupat, amb expressió del nombre de menors atesos, i si s'escau famílies, així com el tipus de mesures en el supòsit de programes i serveis d'atenció a menors amb mesures judicials al medi obert.
  
b) Metodologia i/o el programa d'actuació, objectius, nombre de menors i/o famílies a atendre, sistema d'avaluació previst i recursos disponibles, de cada programa, servei o centre per al qual se sol·licita subvenció, per a l'exercici sol·licitat.
  
c) En relació amb la plantilla de personal que prestarà els seus serveis en la gestió de cada programa, servei o centre per al qual se sol·licita subvenció, la titulació d'aquesta, el document que acredite la relació contractual amb l'entitat sol·licitant de la subvenció, i temps de dedicació. S'hi indicarà, si s'escau, el programa, el servei o centre amb què es comparteix el treballador o treballadora per al qual se sol·licita subvenció.
  
Quan la sol·licitud es realitze per a la subvenció de centres, haurà d'existir, així mateix, la documentació acreditativa de tenir contractada la plantilla en data 1 de gener de l'any 2000, o el compromís escrit de contractar, des de la data en què se sol·licita l'inici de la subvenció, la plantilla específica que escaiga.
  
d) La fitxa de manteniment de tercers, llevat que aquesta ja conste en poder de l'administració de la Generalitat Valenciana, segons model que facilitaran les direccions territorials de la Conselleria de Benestar Social, i que servirà per a acreditar la titularitat del compte bancari a través de la qual el beneficiari desitja percebre la subvenció.
  
1.2 En el supòsit de sol·licituds de prestacions econòmiques individualitzades d'acolliment familiar:
  
a) Còpia compulsada o confrontada per l'administració, del document nacional d'identitat o número d'identificació fiscal del sol·licitant o dels sol·licitants.
  
b) Còpia compulsada o confrontada per l'administració, de la cartilla de la Seguretat Social.
  
c) Còpia compulsada o confrontada per l'administració, de la declaració de l'impost de la renda sobre les persones físiques de les persones sol·licitants de la prestació, corresponent a l'exercici econòmic 1998 o, si escau, 1999, o certificat negatiu, si és el cas.
  
Si no es presentara aquesta declaració, un certificat d'havers bruts del mateix període i declaració jurada de béns.
  
d) Còpia compulsada o confrontada per l'administració, del llibre de família.
  
f) La fitxa de manteniment de tercers, llevat que aquesta ja conste en poder de l'administració de la Generalitat Valenciana, segons el model que facilitaran les direccions territorials de la Conselleria de Benestar Social, i que servirà per a acreditar la titularitat del compte bancari a través de la qual el beneficiari desitja percebre l'ajuda.
  
1.3 En el supòsit de sol·licituds d'entitats locals que actuen com a entitats locals col·laboradores en la gestió de les prestacions econòmiques individualitzades d'acolliment familiar, caldrà adjuntar a la sol·licitud la relació de menors atesos en l'exercici 1999, a través de la figura d'acolliment familiar, així com expressió de la família acollidora, extensa o educadora, i imports i periodicitat de les ajudes econòmiques concedides per aquest concepte.
  
2. Tots els documents presentats hauran de ser originals, còpies legalitzades per notari, confrontades o compulsades.
  
3. Els sol·licitants hauran d'aportar aquella documentació que els siga requerida pels serveis territorials de la Conselleria de Benestar Social o per la Direcció General de la Família, Menor i Adopcions, i que siga necessària per a poder comprovar el compliment dels requisits exigits per a accedir a les ajudes o per a valorar les característiques de les accions que pretenen desenvolupar a efectes de determinar, si és procedent, la quantia de les ajudes.
  
Article 30. Lloc de presentació
  
1. Les sol·licituds d'ajuda per a programes i serveis d'atenció especialitzada a menors, programes i serveis d'acolliment familiar, programes i serveis d'atenció a menors amb mesures judicials al medi obert i centres d'atenció a menors, es presentaran junt amb la documentació requerida, en el registre de la direcció territorial de la Conselleria de Benestar Social de la província en què es desenvolupe el programa, s'implante el servei o radique el centre per al qual se sol·licita la subvenció; o bé on tinga la seua seu l'entitat, per a aquells programes o serveis d'àmbit superior al provincial.
  
2. Les sol·licituds que presenten les corporacions locals que actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar, es presentaran junt amb la documentació requerida, en el registre de la direcció territorial de la Conselleria de Benestar Social de la província corresponent.
  
3. Les sol·licituds de prestacions econòmiques individualitzades d'acolliment familiar que regula la present ordre es presentaran junt amb la documentació requerida, en el registre de la corporació local on residisca el menor o la menor o, si s'escau, en el registre de la direcció territorial de la Conselleria de Benestar Social de la província de residència d'aquest o aquesta.
  
4. Tot això sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 31. Terminis de presentació
  
Una vegada publicada la present Ordre en el Diari Oficial de la Generalitat Valenciana, el termini de presentació de sol·licituds serà el següent:
  
a) Per a les sol·licituds d'ajuda per a programes i serveis d'atenció especialitzada a menors, programes i serveis d'acolliment familiar, programes i serveis d'atenció a menors amb mesures judicials al medi obert i centres d'atenció a menors, comprendrà des de l'1 al 31 de gener de l'any 2000, inclusivament.
  
b) Per a les sol·licituds que presenten les corporacions locals que actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar, comprendrà des de l'1 al 31 de gener de l'any 2000, inclusivament.
  
c) Per a les sol·licituds de prestacions econòmiques individualitzades d'acolliment familiar que regula la present ordre, comprendrà des de l'1 de gener al 31 d'octubre de l'any 2000, inclusivament.
  
No obstant això amb caràcter extraordinari i per a les prestacions econòmiques individualitzades d'acolliment familiar que regula la present ordre, podran admetre's i tramitar-se aquelles sol·licituds presentades amb posterioritat a aquesta última data i amb anterioritat al 31 de desembre del 2000, sempre que s'acredite documentalment l'aparició de la necessitat fora del termini normal de presentació de sol·licituds.
  
Article 32. Esmena de la sol·licitud
  
1. Rebudes les sol·licituds, i incoat l'expedient, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
  
2. Quan la sol·licitud no complisca els requisits exigits, o no adjunte la documentació que d'acord amb aquesta ordre resulte exigible, es notificarà a l'entitat o persona interessada la causa que impedeix la continuació del procediment, i se li requerirà perquè de conformitat amb l'article 71.1 de la Llei 30/1992, de 26 de novembre, en el termini de 10 dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, amb una resolució prèvia que haurà de ser dictada en els termes previstos en l'article 42 de la precitada llei.
  
Capítol II
  
Ordenació i instrucció del procediment
  
Article 33. Ordenació i instrucció
  
En aquestes fases d'ordenació i instrucció del procediment, i en vista de la documentació existent en l'expedient i de les obligacions que s'adquirisquen per la concessió de l'ajuda, es podran demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 34. Comissions de valoració
  
1. Complet l'expedient, aquest serà estudiat per la Comissió de Valoració i Estudi d'Expedients de Programes, Serveis i Centres d'Atenció a Menors, que es constituirà a l'efecte en cada una de les direccions territorials de la Conselleria de Benestar Social.
  
2. Aquestes comissions estaran compostes per:
  
a) El director o la directora territorial de la Conselleria de Benestar Social, o persona en qui delegue, que actuarà com a president o presidenta.
  
b) El cap o la cap de Servei de Programes de Benestar Social de la direcció territorial de Benestar Social.
  
c) El cap o la cap de la Secció del Menor de la direcció territorial de Benestar Social.
  
d) Un tècnic o tècnica de la Secció del Menor de la direcció territorial de Benestar Social.
  
e) El cap o la cap del Servei del Menor de la Direcció General de la Família, Menor i Adopcions.
  
f) Un tècnic o tècnica del Servei del Menor de la Direcció General de la Família, Menor i Adopcions.
  
A més dels membres de la comissió, podrà convocar-se a qualsevol tècnic de la direcció territorial de Benestar Social que es considere necessari per a efectuar adequadament la valoració de l'expedient, que assistirà amb veu però sense vot. Així com a representants dels col·lectius sectorials, que podran ser oïdes però que no tindran dret a vot.
  
3. No quedarà constituïda formalment la comissió sense la participació de, si més no, tres membres.
  
4. El cap o la cap de la Secció del Menor de la direcció territorial de Benestar Social, actuarà com a secretari o secretària de la comissió.
  
5. La comissió procedirà a elaborar les plantilles de valoració que seran firmades pel secretari o secretària de la comissió i el director o directora territorial de la Conselleria de Benestar Social, segons model elaborat mitjançant una instrucció interna de la Direcció General de la Família, Menor i Adopcions.
  
6. Les comissions de Valoració i Estudi d'Expedients de Programes, Serveis i Centres d'Atenció a Menors seran convocades per la Direcció General de la Família, Menor i Adopcions.
  
Capítol III
  
Finalització del procediment
  
Article 35. Resolució
  
1. Les resolucions de les sol·licituds d'ajudes de programes i serveis d'atenció especialitzada a menors, programes i serveis d'acolliment familiar, programes i serveis d'atenció a menors amb mesures judicials al medi obert i centres d'atenció de menors, sol·licitades a l'empara d'allò que s'ha previst en la present ordre, escauen a la consellera de Benestar Social, a proposta del director general de la Família, Menor i Adopcions.
  
2. Les resolucions de les sol·licituds d'entitats locals que actuen com a entitats col·laboradores en la gestió de les prestacions econòmiques individualitzades d'acolliment familiar, sol·licitades a l'empara d'allò que s'ha previst en la present ordre, escauen a la consellera de Benestar Social, a proposta del director general de la Família, Menor i Adopcions.
  
3. Les resolucions de les sol·licituds de prestacions econòmiques individualitzades d'acolliment familiar, regulades en la present ordre, serà competència de la corporació local que actuarà com a entitat col·laboradora de la Conselleria de Benestar Social.
  
No obstant això, en els casos en què l'entitat local no actue com a entitat col·laboradora, la competència per a les resolucions de les prestacions econòmiques individualitzades d'acolliment familiar es delega en els directors o directores territorials de la Conselleria de Benestar Social.
  
4. El termini màxim per a resoldre les sol·licituds i notificar les resolucions dictades sobre les ajudes regulades en aquesta ordre serà:
  
a) Per als programes i serveis d'atenció especialitzada a menors, d'acolliment familiar, d'atenció a menors amb mesures judicials de medi obert o per a centres d'atenció a menors, serà de sis mesos comptadors a partir de la data en què finalitze el termini de presentació d'instàncies. No obstant això, si no s'hagueren fet públics els crèdits per al finançament de les ajudes abans de la finalització del termini de presentació d'instàncies, el termini de sis mesos es computarà des de la data en què es done publicitat als dits crèdits.
  
b) Per a les prestacions econòmiques individualitzades d'acolliment familiar, serà de sis mesos a comptadors des que la sol·licitud tinga entrada en qualsevol dels registres de la Conselleria de Benestar Social. No obstant això, si s'hagueren presentat sol·licituds d'ajudes amb anterioritat a la publicació dels crèdits per al finançament d'aquest tipus d'ajudes, el termini de resolució d'aquestes concretes sol·licituds es computarà des de la data en què es done publicitat a tals crèdits.
  
En aquells supòsits en què no es notifique resolució expressa en el termini assenyalat, haurà d'entendre's desestimada la sol·licitud.
  
5. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les persones o entitats beneficiàries.
  
6. Podrà ser motiu de denegació de les ajudes regulades en la present ordre la incorrecta o nul·la justificació de les quantitats percebudes en concepte d'ajudes atorgades per l'administració de la Generalitat Valenciana en l'exercici anterior, així com no reintegrar les quantitats indegudament percebudes corresponents a aquelles subvencions. En tot cas, perquè escaiga la denegació caldrà que prèviament qualsevol de les dites circumstàncies hagen sigut constatades i declarades per l'administració, mitjançant resolució expressa motivada, dictada en un procediment amb audiència i notificació a l'interessat.
  
Article 36. Recursos
  
1. Contra les resolucions dictades per la consellera de Benestar Social, que posen fi a la via administrativa, es podrà interposar potestativament recurs de reposició o bé acudir directament a l'ordre jurisdiccional contenciós administratiu en la forma, en el termini i amb les condicions que determina la llei reguladora de la dita jurisdicció.
  
2. Contra les resolucions dictades pel director o directora territorial de la Conselleria de Benestar Social, quan s'adopten per delegació, indicaran expressament aquesta circumstància i es consideraran dictades per l'òrgan delegant, esgotaran la via administrativa i podrà interposar-se contra elles potestativament recurs de reposició o bé acudir directament a l'ordre jurisdiccional contenciós administratiu en la forma, en el termini i amb les condicions que determina la llei reguladora de la dita jurisdicció.
  
Títol III
  
Del pagament i de la justificació de les subvencions
  
Article 37. Obligacions
  
1. Les entitats i persones que obtinguen alguna ajuda a l'empara de la present ordre, hauran de complir les següents obligacions:
  
a) La submissió a les actuacions de control financer que escau a la Intervenció General en relació amb la subvenció i ajudes concedides.
  
b) Comunicar fefaentment, a l'òrgan que concedeix la subvenció, la sol·licitud i la concessió de tota ajuda, amb la mateixa finalitat, per part d'altres organismes públics. L'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
  
c) No alterar la finalitat de les subvencions i complir les obligacions que estableix la legislació vigent per als perceptors de fons públics.
  
d) No minorar ni anul·lar la consignació que hagueren previst inicialment en el seu pressupost, per a aquest fi.
  
e) En el cas d'ajudes a centres, respectant el caràcter propi de l'entitat i la tipologia pròpia del centre, les vacants que es produïsquen a les places subvencionades han de ser ocupades obligatòriament per aquells beneficiaris i aquelles beneficiàries que siguen derivats per la direcció territorial corresponent, de la Conselleria de Benestar Social, amb una resolució administrativa prèvia dictada a aquest efecte.
  
f) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus, que els siga sol·licitada i que tinga per objecte justificar el compliment dels requisits i de les condicions necessaris per a la concessió de la subvenció, la realització de les activitats o l'adopció del comportament que justifica el lliurament d'aquesta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
g) Col·laborar amb la Generalitat Valenciana, en l'àmbit del programa, servei o centre subvencionat, en polítiques integrals, amb la finalitat d'afavorir la seua coordinació i integració.
  
h) Atendre els pagaments de les obligacions que es contrauen.
  
i) Formalitzar adequadament els documents de seguiment tècnic i financer regulats en aquesta ordre, o en la resolució que donarà publicitat als crèdits pressupostaris per a la subvenció dels distints programes, serveis i centres inclosos en aquesta ordre.
  
j) Justificar les ajudes concedides en el termini màxim establit en la present ordre o les normes que hi siguen d'aplicació.
  
k) Presentar a la direcció territorial de Benestar Social corresponent, abans del 31 de gener de l'exercici 2001, una memòria de desenvolupament del programa, servei o centre subvencionat. Tot això sense perjuí de la presentació dels informes de situació que, en qualsevol moment, puga requerir la direcció territorial de Benestar Social corresponent o la Direcció General de la Família, Menor i Adopcions.
  
2. L'incompliment d'alguna d'aquestes obligacions podrà donar lloc al desistiment sense efecte o minoració de la resolució de concessió de l'ajuda i, si s'escau, el reintegrament, total o parcial, de les quantitats percebudes i a l'exigència de l'interés de demora des del moment del pagament de la subvenció.
  
Article 38. Sistema de pagaments de les ajudes i subvencions
  
1. El pagament d'ajudes i subvencions regulades en la present ordre s'efectuarà ajustant-se al règim que a continuació s'assenyala per a cada un dels tipus d'ajuda, que s'especificaran en les corresponents resolucions de concessió:
  
a) En cas d'ajudes per a programes i serveis regulats en la present ordre, concedides a les entitats locals, el seu pagament s'efectuarà en base al règim general establit en l'article 47 bis del Text Refós de la Llei d'Hisenda Pública de la Generalitat Valenciana, pels següents imports:
  
1) S'anticiparà el 40% de l'import de la subvenció després de la seua concessió.
  
2) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà una segona bestreta la quantia de la qual ascendirà al 20% de l'import de la subvenció.
  
3) La resta s'abonarà després de la justificació pel beneficiari de la totalitat de la despesa objecte de la subvenció atorgada.
  
b) En cas d'ajudes per a programes i serveis regulats en la present ordre, concedides a les entitats privades, així com les ajudes a centres d'atenció a menors gestionats tant per entitats públiques com per entitats privades, el seu pagament es farà efectiu mitjançant el pagament fraccionat de la quantia total de la subvenció concedida, per trimestres anticipats, efectuant-se el lliurament corresponent al tercer trimestre amb justificació prèvia de la suma anticipada en el primer trimestre, i el lliurament corresponent al quart trimestre amb justificació prèvia de la totalitat de la despesa objecte de la subvenció corresponent als tres primers trimestres, i es procedirà a les regularitzacions que escaiga segons les justificacions presentades.
  
En qualsevol cas, amb data límit 31 de gener del 2001, els beneficiaris de les citades transferències corrents hauran de justificar la totalitat de la despesa anual objecte de la subvenció i es procedirà en aqueix moment a la liquidació d'aquesta, de la qual podrà derivar-se una nova regularització, que implicarà l'exigència de reintegrament dels imports indegudament percebuts, en cas que la justificació és insuficient.
  
A aquests efectes, els beneficiaris hauran d'aportar els justificants de despesa corresponent a cada trimestre al mes natural següent a la seua finalització.
  
c) En el cas de prestacions econòmiques individualitzades d'acolliment familiar, el pagament s'efectuarà a mes vençut contra la presentació de la documentació justificativa que acredite el dret del beneficiari a la percepció de l'ajuda. L'esmentada documentació consistirà en un informe tècnic del departament corresponent de la direcció territorial de Benestar Social.
  
d) Quan les corporacions locals actuen com a entitats col·laboradores de la Conselleria de Benestar Social, en la gestió d'aquestes ajudes, els fons que es transferisquen per a tal finalitat s'efectuaran de conformitat amb allò que s'ha establit en el punt 1.a d'aquest article.
  
2. Allò que s'ha disposat en aquest article serà d'aplicació sempre que siga conforme amb la Llei de Pressupostos de la Generalitat Valenciana per a l'exercici 2000 i la resta de normativa que resulte d'aplicació.
  
Article 39. Garanties
  
1. Quan es produïsquen bestretes de pagament, el beneficiari de la subvenció quedarà obligat a garantir el seu import.
  
A aquest efecte, s'entendrà per bestretes de pagament les quantitats que siguen lliurades a favor del beneficiari amb anterioritat al fet que aquest justifique la despesa corresponent.
  
2. Queden exceptuades d'aquesta obligació les corporacions locals, així com les entitats sense ànim de lucre i les persones físiques i les famílies en què concórreguen les circumstàncies previstes en l'article 47 bis, apartat 3, lletra a, del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
3. La citada garantia podrà constituir-se en forma d'aval bancari, de garantia real immobiliària o de pòlissa d'assegurament subscrita amb qualsevol entitat degudament reconeguda. En el cas d'aval bancari, aquest haurà de constituir-se amb caràcter solidari o amb renúncia expressa al benefici d'excussió previst en l'article 1.830 del codi Civil.
  
Per a la constitució i tramitació de les garanties se seguirà allò que s'ha disposat en el títol segon, capítol tercer, de la Llei 13/1995, de 18 de maig, de Contractes de les Administracions Públiques; el capítol III del Reial Decret 390/1996, d'1 de març, de desenvolupament parcial de la citada llei; i l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
  
Qualsevol que siga la forma elegida per a formalitzar la garantia, aquesta haurà de depositar-se en els serveis territorials de la conselleria d'Economia i Hisenda de la província corresponent, els quals lliuraran al beneficiari la carta de pagament acreditativa del depòsit, que haurà de ser presentada per aquest en la direcció territorial de la Conselleria de Benestar Social, com a requisit previ i inexcusable per al pagament.
  
Article 40. Sistema de justificació de les ajudes i subvencions
  
1. El sistema de justificació de les ajudes i subvencions estarà en funció de la forma de pagament que s'establisca per als diferents tipus de subvencions, segons el procediment establit en el present article:
  
a) En cas d'ajudes per a programes i serveis regulats en la present ordre, concedides a les entitats locals, la justificació de la despesa consistirà en la presentació davant de la direcció territorial de Benestar Social corresponent d'un certificat d'obligació contreta o reconeguda, o de pagament realitzat, segons model recollit en l'annex IX de la present ordre.
  
Sense perjuí d'això, els serveis territorials de la Conselleria de Benestar Social i la Direcció General de la Família, Menor i Adopcions podran sol·licitar les relacions mensuals de beneficiaris atesos (menors i, si s'escau, famílies), modalitat d'acolliment familiar, així com els documents i les factures de la quantia de la despesa efectuada.
  
Les despeses que caldrà justificar en aquestes subvencions seran, com a mínim, igual al cost total estimat del programa o servei objecte de la subvenció i no podran ser compensades quantitats justificades corresponents a altres programes o serveis que desenvolupe la mateixa entitat.
  
b) En cas d'ajudes per a programes i serveis regulats en la present ordre, concedides a les entitats privades, la justificació de la despesa consistirà en la presentació davant de la direcció territorial de Benestar Social corresponent de la següent documentació necessària per a acreditar la despesa realitzada en funció dels conceptes subvencionats:
  
1) Documents acreditatius de la despesa corresponent a la nòmina dels treballadors, incloent-hi els fulls de salari degudament subscrits per aquests i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure el certificat bancari d'haver sigut pagat o carregat en compte.
  
Si hi haguera persones que presten els seus serveis en virtut de contractes de prestació de serveis, caldrà aportar les corresponents factures emeses pels esmentats professionals, així com la documentació acreditativa que aquests compleixen els requisits exigits per la legislació tributària vigent.
  
2) Documents i factures de la quantia de la despesa efectuada per aquells conceptes no derivats de les despeses de personal, segons el model recollit en l'annex X de la present ordre.
  
Les despeses que caldrà justificar en aquestes subvencions seran, com a mínim, igual a la quantia de la subvenció atorgada.
  
c) En el cas d'ajudes corresponents a centres d'atenció a menors, concedides a entitats públiques o privades, totes elles establides sobre la base de preu/plaça, la justificació de la despesa consistirà en la presentació davant de la direcció territorial de Benestar Social corresponent, de les relacions mensuals de beneficiaris atesos, en les quals hauran de detallar-se les dates d'alta i baixa, les places no ocupades, així com qualsevol incidència succeïda en la prestació del servei, segons model recollit en l'annex XI de la present ordre. La dita documentació haurà d'estar subscrita pel titular del centre o qui detente la seua representació.
  
Això sense perjuí, que en qualsevol moment, la direcció territorial de Benestar Social, podrà requerir la documentació necessària que testifique el nombre d'usuaris atesos i tota aquella documentació expressada en l'apartat 1.b del present article.
  
Les despeses que cal justificar en aquestes subvencions seran, com a mínim, igual a la quantia de la subvenció atorgada.
  
d) En el cas de prestacions econòmiques individualitzades d'acolliment familiar que regula la present ordre, la corporació local o la direcció territorial de la Conselleria de Benestar Social, si s'escau, establirà l'adequat seguiment de la despesa objecte de la subvenció. Els beneficiaris d'aquestes ajudes estaran obligats a entregar, a requeriment d'aquells, tots els documents, factures, manaments de pagament, etc., que calga per a justificar la quantia de la despesa efectuada en relació amb l'objecte subvencionat.
  
e) La justificació de la despesa corresponent als fons que es transferisquen a les corporacions locals quan actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar, consistirà en la presentació davant de la direcció territorial de Benestar Social corresponent, d'un certificat d'obligació contreta o despesa efectuada, segons el model recollit en l'annex IX de la present ordre.
  
Els serveis territorials de la Conselleria de Benestar Social i la Direcció General de la Família, Menor i Adopcions podran sol·licitar les relacions mensuals de beneficiaris atesos (menors i, si s'escau, famílies), així com documents i factures de la quantia de la despesa efectuada. Les despeses que justificaran els fons transferits seran, com a mínim, igual a la quantia de la transferència realitzada i no podran ser compensades quantitats justificades corresponents a altres programes o prestacions que desenvolupe o que atorgue l'entitat local.
  
2. Amb independència del tipus de subvenció de què es tracte, el termini màxim de presentació de la justificació finalitza el 31 de gener del 2001.
  
3. Les factures acreditatives de la despesa realitzada hauran de complir els requisits recollits en el Reial Decret 2.402/1985, de 18 de desembre, pel qual es regula el deure d'expedició i entrega de factures per empresaris i professionals.
  
Article 41. Comunicació del cobrament de la subvenció en ajudes per a programes, serveis i centres
  
Amb posterioritat al cobrament de la totalitat de la subvenció, les entitats beneficiàries hauran de remetre a la direcció territorial de Benestar Social corresponent, i en el termini d'un mes des de la dita percepció, la comunicació escrita d'haver-la rebut, d'acord amb les següents indicacions:
  
1. En el cas de corporacions locals, una carta de pagament amb expressió de la data, quantia i concepte, expedida pel tresorer i intervinguda per l'interventor de fons, acreditativa de l'ingrés de la subvenció als fons de la corporació.
  
2. En el cas d'entitats sense ànim de lucre, comunicació del titular o representant legal del programa, servei o centre, en què s'expresse fefaentment la percepció de la subvenció, amb indicació de la data, quantia i concepte.
  
Article 42. Desistiment sense efectes, minoració de les ajudes econòmica i revisió d'aquestes
  
1. Podran efectuar-se resolucions de desistiment sense efectes, minoració, revisió o modificació de les ajudes concedides, en els següents supòsits:
  
a) D'acord amb allò que s'ha disposat en l'article 47.8 del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
b) es podrà dictar una resolució de desistiment sense efectes o minoració i, en tot cas, de reintegrament de les quantitats rebudes, en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
2. El procediment serà iniciat per la direcció territorial de Benestar Social, com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
En la tramitació del procediment serà garantit, en tot cas, per la direcció territorial de Benestar Social, el dret de l'interessat a l'audiència.
  
La resolució del procediment escau a la consellera de Benestar Social, a proposta de la Direcció General de la Família, Menor i Adopcions.
  
El termini màxim per a resoldre serà de sis mesos des del moment en què va ser incoat l'expedient de desistiment sense efectes de l'ajuda, minoració, revisió o modificació.
  
3. Les quantitats que s'hauran de reintegrar tindran la consideració d'ingrés de dret públic a l'efecte del procediment aplicable a la seua cobrança.
  
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes s'hi seguirà el que ha disposat el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 43. Dotació pressupostària
  
L'eficàcia de la present convocatòria queda condicionada a l'existència, en els pressupostos de l'exercici econòmic de l'any 2000, de crèdit adequat i suficient per a atendre a les ajudes previstes en aquesta.
  
Disposició transitòria
  
Única
  
La Conselleria de Benestar Social publicarà, mitjançant una resolució, les línies pressupostàries concretes, les dotacions pressupostàries màximes per a les ajudes convocades i les modificacions que hi haguera, si és procedent, en el mode de pagament i justificació, una vegada siga aprovada i publicada la Llei de Pressupostos de la Generalitat Valenciana per a l'any 2000.
  
DISPOSICIONS ADDICIONALS
  
Primera
  
1. Els aspectes regulats en la present ordre s'aplicaran sense perjuí de totes les normes regeixen el règim jurídic de l'administració de la Generalitat Valenciana.
  
2. Les regles contingudes en aquesta ordre, en especial les contingudes en el títol III, Del pagament i de la justificació de les subvencions, seran d'aplicació sempre que siga d'acord amb la Llei de Pressupostos de la Generalitat Valenciana per a l'exercici 2000 i amb la resta de normativa que resulte d'aplicació.
  
Segona
  
Quan l'especialitat de l'objecte o de les obligacions que es regulen així ho exigisca, aquelles subvencions que tinguen per destinataris a persones jurídiques de naturalesa pública o privada podran articular-se mitjançant document administratiu subscrit per ambdues parts on consten els seus drets i obligacions i l'objecte de la subvenció, amb detall dels programes i serveis que caldrà subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
  
Tercera
  
Excepcionalment, per raons de necessitat o d'interés públic o social, les comissions de valoració podran efectuar propostes que excedisquen dels criteris i/o mòduls màxims establits, quan concórreguen en el programa, servei o centre circumstàncies extraordinàries, degudament acreditades en l'expedient.
  
Quarta
  
La Conselleria de Benestar Social no assumirà obligacions que es deriven de la relació laboral del personal dels programes, serveis o centres subvencionats, sinó que seran els titulars d'aquests els qui respondran amb caràcter exclusiu.
  
Així mateix, la concessió d'una subvenció, a l'empara d'aquesta ordre, no comportarà cap obligació per part d'aquesta Conselleria de Benestar Social respecte a les subvencions d'exercicis posteriors.
  
DISPOSICIONS FINALS
  
Primera
  
Quan, per part de les entitats sol·licitants, es faça publicitat a través de qualsevol mitjà de comunicació de les activitats, programes, serveis o centres subvencionats, total o parcialment, mitjançant les ajudes a què es refereix aquesta ordre, serà obligatori fer-hi constar explícitament que es tracta d'una activitat, programa, servei o centre «subvencionat per la Generalitat Valenciana Conselleria de Benestar Social».
  
Als locals dels centres o serveis subvencionats haurà d'exposar-se, en un lloc visible, una placa d'identificació en què s'indique la seua condició de subvencionat per la Generalitat Valenciana, quan l'ajuda siga superior al 50% del cost del servei.
  
Segona
  
Queden expressament exclosos de les ajudes regulades en aquesta ordre els conceptes següents:
  
a) Les quotes a associacions o federacions.
  
b) Els serveis específicament acadèmics dels centres.
  
c) Els programes, serveis o centres que s'ajusten a programes propis d'altres organismes, sense perjuí de la necessària col·laboració per al cas de matèries concurrents.
  
d) Els programes, serveis o centres que ja siguen subvencionats, en tot o en part i per al mateix objecte, per una altra direcció general de la pròpia Conselleria de Benestar Social.
  
e) Els corresponents a altres exercicis econòmics.
  
Tercera
  
La present ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquesta mentre no existisca crèdit adequat i suficient en l'exercici de l'any 2000.
  
Quarta
  
Contra les bases de la present convocatòria, es podrà interposar de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, conformement amb allò que s'ha disposat en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que hi puguen interposar qualsevol altre que estimen pertinent.
  
València, 13 de desembre de 1999
  
La consellera de Benestar Social,
  
MARÍA CARMEN MAS RUBI
  
ANNEX IV
  
Plantilles mínimes i màximes per tipologia de centre d'atenció a menors i places.
  
1. Residències Infantils
  
1.1 De 6 a 8 places
  
Plantilla mínima Plantilla màxima
  
025 de director/a 025 de director/a
  
- 025 de psicòleg/a
  
- 025 d'assistent social
  
1 educador/a grup B 1 educador/a grup B
  
1 educador/a grup C 2 educadors/es grup C
  
18 de personal de serveis 2 de personal de serveis
  
1.2 De 9 a 12 places
  
Plantilla mínima Plantilla màxima
  
050 de director/a 050 de director/a
  
025 de psicòleg/a 050 de psicòleg/a
  
025 d'assistent social 050 d'assistent social
  
1 educador/a grup B 2 educadors/es grup B
  
2 educadors/es grup C 35 educadors/es grup C
  
2 de personal de serveis 25 de personal de serveis
  
1.3 De 13 a 16 places
  
Plantilla mínima Plantilla màxima
  
050 de director/a 050 de director/a
  
050 de psicòleg/a 050 de psicòleg/a
  
025 d'assistent social 050 d'assistent social
  
15 educadors/es grup B 2 educadors/es grup B
  
3 educadors/es grup C 5 educadors/es grup C
  
2 de personal de serveis 3 de personal de serveis
  
2. Residències comarcals
  
2.1 De 6 a 10 places
  
Plantilla mínima Plantilla màxima
  
025 de director/a 025 de director/a
  
- 025 de psicòleg/a
  
- 025 d'assistent social
  
1 educador/a grup B 2 educadors/es grup B
  
1 educador/a grup C 2 educadors/es grup C
  
075 de personal de serveis 1 de personal de serveis
  
2.2 D'11 a 16 places
  
Plantilla mínima Plantilla màxima
  
025 de director/a 050 de director/a
  
- 025 de psicòleg/a
  
- 025 d'assistent social
  
1 educador/a grup B 2 educadors/es grup B
  
1 educador/a grup C 35, d'educadors/es grup C
  
15 de personal de serveis 15 de personal de serveis
  
2.3. De 17 a 24 places
  
Plantilla mínima Plantilla màxima
  
050 de director/a 050 de director/a
  
025 de psicòleg/a 050 de psicòleg/a
  
025 d'assistent social 050 d'assistent social
  
15 educadors/es grup B 25 educadors/es grup B
  
3 educadors/es grup C 5 educadors/es grup C
  
2 de personal de serveis 3 de personal de serveis
  
2.4. De 25 a 32 places
  
Plantilla mínima Plantilla màxima
  
050 de director/a 1 director/a
  
050 de psicòleg/a 050 de psicòleg/a
  
050 d'assistent social 1 assistent social
  
2 educadors/es grup B 4 educadors/es grup B
  
35 educadors/es grup C 5 educadors/es grup C
  
25 de personal de serveis 45 de personal de serveis
  
3. Residències juvenils
  
3.1 De 6 a 8 places
  
Plantilla mínima Plantilla màxima
  
025 de director/a 025 de director/a
  
- 025 de psicòleg/a
  
- 025 d'assistent social
  
14 educadors/es grup B 4 educadors/es grup B
  
- -
  
- 15 de personal de serveis
  
3.2 De 9 a 12 places
  
Plantilla mínima Plantilla màxima
  
025 de director/a 025 de director/a
  
- 025 de psicòleg/a
  
- 025 d'assistent social
  
225 educadors/es grup B 55 educadors/es grup B
  
- -
  
- 2 de personal de serveis
  
4. Centres de dia
  
Plantilla mínima Plantilla màxima
  
- 025 de director/a
  
1 educador grup B- 1 educador grup B
  
- 025 d'educador grup C
  
ANNEX V
  
Taules retributives del personal que desenvolupe la seua activitat en centres d'atenció a menors.
  
Categoria professional 100%
  
1 Director Fins 4.477.410 PTA
  
 Fins 26.909,78 euros
  
2 Psicòleg Fins 4.848.452 PTA
  
 Fins 29.139,78 euros
  
3 Diplomat en Treball Social
  
o assistent social Fins 3.842.026 PTA
  
 Fins 23.091,04 euros
  
4 Educador titulat mitjà o
  
diplomat (grup B) Fins 3.660.786 PTA
  
 Fins 22.001,77 euros
  
5 Educador amb Batxiller Unificat i Polivalent,
  
Formació Professional de segon grau o cicle
  
formatiu de grau (grup C) Fins 3.147.833 PTA
  
 Fins 18.918,86 euros
  
6 Personal auxiliar i de serveis Fins 2.258.845 PTA
  
 Fins 13.575,93 euros
  
ANNEX VI
  
Mòdul diari per menor en concepte de despeses generals en centres d'atenció a menors.
  
Nombre de places Import mòdul diari/menor
  
Fins 8 places 1.600 PTA
  
 9,62 euros
  
De 9 a 12 places 1.545 PTA
  
 9,29 euros
  
De 13 a 16 places 1.490 PTA
  
 8,96 euros
  
De 17 a 20 places 1.435 PTA
  
 8,62 euros
  
De 21 a 24 places 1.372 PTA
  
 8,25 euros
  
De 25 a 28 places 1.327 PTA
  
 7,98 euros
  
De 29 a 32 places 1.272 PTA
  
 7,64 euros
  
Menor amb necessitat especial 1.800 PTA
  
 10,82 euros